Pate Mustajärvi

Elämä ja ura

Mustajärven nuoruuden yhtyeitä ovat olleet ainakin Cream Boys, HC-14, Mahatma Chane Jewes, Mikael Anjalan Ilikee Lutaboogie Orkesteri, Hohdin Band ja Erikeepperi. Yhtyeen kokoonpanoihin kuului usein myös myöhemmin Popedassa vaikuttaneita henkilöitä, kuten Arwo Mikkonen, Ari Puukka, Ilpo Ainiala ja Kari Holm.
Mustajärvi on esiintynyt myös näyttelijänä, muun muassa Aki Kaurismäen elokuvassa Calamari Union (1985). Hän esiintyi myös Neljä Ruusua -yhtyeen musiikkivideolla "Hunningolla" (1999). Mustajärveä nähtiin 1980-luvulla silloin tällöin Juice Leskinen Grand Slam -yhtyeen keikoilla vierailevana solistina. Mustajärvi tunnetaan myös lempinimellä ”Ikurin turpiini”.
Elokuussa 2015 Mustajärvelle myönnettiin Iskelmä-Finlandia-palkinto.
Mustajärvi tuomittiin heinäkuussa 2016 törkeästä rattijuopumuksesta 50 päivän ehdolliseen vankeusrangaistukseen, kahdeksan kuukauden ehdolliseen ajokieltoon ja 3 745 euron sakkoihin. Hän jäi kiinni kesäkuussa Kihniössä, ja hänellä oli veressä 1,7 promillea alkoholia.
Syyskuussa 2016 Mustajärvestä ilmestyi Docendon julkaisema 192-sivuinen kirja "Pate Ikurista", ISBN 978-952-291-271-8.
Marraskuussa 2017 Mustajärvi (yhdessä Popeda-yhtyeen kanssa) sai SuomiRock-elämäntyöpalkinnon Eläköön Suomirock! -gaalassa Tavastia-klubilla Helsingissä. Helmikuussa 2018 Mustajärvi vastaanotti Popedan puolesta yhtyeelle myönnetyn ErikoisEmman Emma Gaalassa.
Mustajärvi on sotilasarvoltaan reservin vääpeli. Laulaja Jenni Mustajärvi on hänen tyttärensä.

Julkaisut ja kiertueet

Heinäkuussa 2006 Mustajärven täytettyä 50 vuotta Poko Rekords julkaisi kahden cd:n kokoelman Miehen tie – 50-vuotiskokoelma Mustajärven soolouralta. Kokoelmalla on myös kolme uutta kappaletta.
21. lokakuuta 2009 ilmestyi Ollaan ihmisiksi -albumi, joka sisältää Mustajärven tulkintoja Juice Leskisen kappaleista. Sitä ennen julkaistiin Kaksoiselämää-single 12. elokuuta. Toinen single, Pienestä pitäen, ilmestyi sekin 21. lokakuuta.
Pate Mustajärven ensimmäinen konserttisalikiertue N.Y.T! – Paten parhaat livenä! alkoi 12. maaliskuuta ja päättyi 11. huhtikuuta 2010. Toukokuussa 2010 ilmestyi myös suomennettuja Johnny Cashin lauluja sisältävä Musta -albumi.
Huhtikuussa 2013 Mustajärvi julkaisi albumin Patentoitu. Albumilta irrotettiin singleksi kappaleet "Patarouva ja ässähai"  sekä "Kauneuden valssi". Mustajärvi kiersi kuusi kaupunkia "Patentoitu"-kiertueellaan esittäen kappaleita uudelta levyltään sekä vanhaa tuotantoaan.
Albumi "Taivas on täynnä" julkaistiin 27. maaliskuuta 2015. Tätä ennen 25. maaliskuuta Mustajärvi esiintyi soolona albumilla soittavan bändi-kokoonpanonsa kanssa levyjulkaisutilaisuudessa Tampereen Klubilla esittäen sekä vanhaa että uudempaa tuotantoaan. Keväällä 2015 Mustajärvi esiintyi myös Tampereen hotelli Tornin avajaisissa esittäen kappaleen "Parempaa elämää" hänen uusimman levynsä kokoonpanolla. Mustajärvi esitti kyseisen biisin myös "Tartu Mikkiin!"-ohjelman viimeisillä jatkoilla.
Mustajärveltä ilmestyi yhdestoista sooloalbumi 2.3.2018. Albumi on nimetty aikakauden mukaan 2018. Julkaisun jälkeen hän lähti yhdeksän konserttia kattavalle kiertueelle, joka käynnistyi Oulusta 8.3. ja päättyi loppuunmyytyyn Tampere-taloon 24.3.
Maaliskuussa 2019 Mustajärvi kiersi Suomea liki täysin loppuunmyydyn Teatterin Kummitus -kiertueen merkeissä kitaristi Ari "Kankku" Kankaanpään kanssa. Kiertue sisälsi 15 teatteria ja 19 konserttia eri puolella Suomea. Ennen kiertuetta Mustajärvi julkaisi itsesanoittamansa ja Kankaanpään säveltämän singlen "Maarit ja Antero".